**SYNG TRO!   
Salmeboken i konfirmasjonstiden**

Undervisningsopplegg ([www.norslsalmebok.no](http://www.norslsalmebok.no) /syngtro)  
*Av Fredrik Røste Haugen*  
**TITTEL: SALMER MED LOKAL FORANKRING  
Tips til å hente lokal kunnskap inn i undervisningen**  
**HVA VIL VI MED OPPLEGGET?**Opplegget er laget med tanke på å skape engasjement hos konfirmantene ved å bruke salmer fra deres eget lokalmiljø og trekke inn ungdommenes kunnskap fra lokalmiljøet. Dette for å gi dem knagger til å tolke innholdet i salmen. Men det er også mulig å bruke salmer fra andre steder. Da vil ungdommene trenge kunnskap om omgivelsene der den aktuelle salmen er skrevet.  
Opplegget kan fungere som tilrettelegging og hjelp til å forstå innhold i salmene som synges i gudstjenesten.   
Opplegget vektlegger arbeid i grupper og samtale som en viktig del av undervisningen. Undervisningen er bygget opp slik at underviser starter med en innledning til tema: å si noe om at salmer er skrevet inn i en kontekst og en samtid, med gitte referansepunkter og omgivelser. Og at dette har noe å si for hvordan vi tolker innholdet i salmen.  
Deretter deles konfirmantene opp i mindre grupper og får salmer som de skal lese, diskutere og vurdere om salmene sier noe om omgivelsene den er skrevet inn i, og om den forholder seg til lokale perspektiver som f.eks. natur eller lokal historie.   
  
**INNHOLD / BAKGRUNNSSTOFF**

Lokale salmer må letes opp selv, og relevante sammenligninger i lokalmiljøet må hentes av underviser. En annen mulighet er å velge salmer (som i eksemplene under), der bakgrunnsstoff kan letes opp via salmeleksikon, eller ut fra teksten i seg selv (her Nordland og en moderne by).   
  
Her følger to eksempler på hvordan man kan tolke innholdet i en salme, hvordan man kan sammenligne billedspråket med omgivelsene den er skrevet inn i, og hvordan man kan trekke ut og tolke noen av bildene som er brukt i salmen.  
  
a) **nr. 1/ nr. 278 “Herre Gud ditt dyre navn og ære”** og   
b) **nr. 520 “Gå gjennom byen lange rette gater”.**

a)Petter Dass er en norsk prest og salmeforfatter, født ca. 1647 i Herøy i Nordland. Han var sogneprest til Alstahaug i Nordland fra 1689 til han døde i 1707. Det var trolig i Alstahaug han skrev teksten til salmen “Herre Gud ditt dyre navn og ære”. Alstahaug er en kommune i Nordland som består av en hoved øy (Alsten) og over 900 øyer rundt. Alstahaug ligger helt ut mot kysten og naturen er preget av sjø og fjell som skyter opp fra vannet.

1  
Herre Gud, ditt dyre navn og ære  
over verden høyt i akt skal være,  
og alle sjele,  
de trette træle,  
alt som har mæle,  
de skal fortelle  
din ære.

2  
Gud er Gud, om alle land lå øde,  
Gud er Gud, om alle mann var døde.  
Om slekter svimler -  
blant stjernestimler  
i høye himler  
utallig vrimler  
Guds grøde.

3  
Høye hall og dype dal skal vike,  
jord og himmel falle skal tillike,  
hvert fjell, hver tinde  
skal brått forsvinne,  
men opp skal rinne,  
som solen skinne,  
Guds rike.

I denne salmen kan vi spesielt i det tredje verset tolke bildene med “*høye hall og dype dal skal vike*” slik at *høye fjell og dype daler* blir et bilde på Guds storhet. Det samme gjelder når det videre beskrives at *det brått skal forsvinne,* når jord og himmel blir ett.   
I det andre verset kan man tolke “*Gud er Gud, om alle land lå øde*” ut fra at det nok var mye øde land i omgivelsene rundt Alstahaug, og billedspråket formidler da at Gud er like stor uavhengig av om mennesket har oppdaget det eller ikke.   
  
En mer fullstendig versjon av denne salmen står på nr. 278 i N13. Her kommer det tydeligere frem at Petter Dass bodde ved havet og var godt kjent med livet til menneskene ved Nordlandskysten.  
  
b) Her kommer forslag til en salme av **Holger Lissner.**  
Han er dansk prest og salmeforfatter, født i 1938, og har skrevet salmer siden 1970-tallet. En av disse er “Gå gjennom byens lange rette gater”.

Slå opp på nr. 520 i salmeboken og les teksten.

I denne salmen er det lett å se at den er skrevet i en annen tid og et annet sted enn den forrige salmen. Språket er mer moderne, og billedspråket som er brukt har også referanser til livet i en moderne by.   
I det første verset står det «*Hellig Ånd. Stryk ømt henover slitte, grå fasader, og rør de trette smilebånd, så troen gror og håpet bor, der dørene blir åpnet for de andre.»* For oss som lever nå er det lett å se for seg slitte fasader på bygårder som blir gjort fine ved et strøk maling, og hengende lepper som smiler ved berøring.   
Disse moderne bildene ser vi også videre i de neste versene.

**ARBEIDSMÅTER**

**TYPE SAMVÆR (antall deltakere: 5-50 / sted: Undervisningsrom)**Undervisningen utføres i et lokale hvor det er lett å ha samtalegrupper.  
Ideelt antall i hver gruppe er 5-7. Det bør ikke være færre enn 3, og ikke flere enn 10. Det bør heller ikke være så mange grupper at de går lei av å høre på hverandres fremføringer.

**TIL UNDERVISER***Innledning:*Salmer er skrevet av mennesker som har levd til forskjellige tider og steder, noe som vises i innholdet og språket. Noen salmer har et moderne språk, andre har et eldre språk. Noen salmer viser tydelig noe om omgivelsene, den er skrevet inn i: lokal natur eller lokal historie.   
Det brukes også forskjellige bilder for å beskrive og forklare det salmen vil formidle, men alle salmer har til felles at de vil formidle tro og å si noe om Gud.

For denne undervisningen kan man velge blant salmer av lokale forfattere som også reflekterer noe fra lokalmiljøet.   
Noen forslag fra Norsk salmebok 2013:  
\* Herre Gud ditt dyre navn og ære nr. 1 og 278 - av Petter Dass før 1698 fra Nordland   
\* En båt i stormen nr. 474 - av Elias Blix 1891 fra Nordland  
\* Han skapte skogen nr. 648 - av Hans-Olav Mørk 1985 fra Oslo  
\* I en kirke midt i byen nr. 544 - av Dag Aakre 2007 fra Trondheim   
\* Gå du med meg oss for veien er lang nr. 633 - fra Sør-Afrika  
\* Gå gjennom byens lange rette gater nr. 520 - av Holger Lissner 1990 fra Danmark

*Refleksjonsdel*Konfirmantene deles inn i grupper på minimum 3 og maksimum 10. De får utdelt en salme pr. gruppe, og får som oppgave å:  
\* lese salmen og finne bakgrunnsstoff om forfatteren og stedet den er skrevet.   
\* lete etter noe i teksten som gjenspeiler omgivelsene salmen er skrevet i.

Veiledende spørsmål:  
\* Bruker salmen omgivelsene den er skrevet i (natur, by eller bygd) for å beskrive noe?   
\* På hvilken måte forholder salmen seg til tiden den er skrevet i?  
\* Hva har dette å si for billedspråket i salmen?

Underviser går rundt mens gruppene jobber og fungerer som veileder for å hjelpe gruppene i riktig retning.

*Fremlegging*Etter at gruppene har fått god tid til å jobbe med dette, forbereder de et lite fremlegg for de andre. De legger frem de relevante momentene ved forfatteren og lokale omgivelser, og sammenligner dette med det de har funnet i teksten.   
Under fremføringene kan underviser også stille relevante spørsmål til gruppen, om det passer seg.

*Oppsummering*Etter at gruppene har hatt sine fremføringer, avslutter underviseren med noen spørsmål til oppsummering.  *\** Det første og viktigste spørsmål er å høre hva konfirmantene selv sitter igjen med etter timen og hva de evt. har av spørsmål. *\** Har konfirmantene etter timen fått en oppfattelse av hvordan man kan tolke innholdet i salmer ut i fra den konteksten de er skrevet inn i? *\** Kan noen med egne ord formulere et bilde som beskriver tro eller sier noe om Gud?  *\** Har konfirmantene fått noen nye tanker om hva en salme er? Evt. hva?

Avslutt gjerne timen med å synge en av salmene som konfirmantene har arbeidet med.